คลังลดภาษี ลงทุนวิจัย สูง300%
คลังจับมือกระทรวงวิทย์ เปิดทางลงทุนวิจัยและพัฒนา เคลมภาษีได้ 300%
7 ก.ค. 2559

คลังจับมือกระทรวงวิทย์ เปิดทางลงทุนวิจัยและพัฒนา เคลมภาษีได้ 300% 
นายวิสุทธิ์ ศรีสุพรรณ รมช.คลัง เปิดเผยว่า ได้ร่วมกับกระทรวงวิทยาศาสตร์และเทคโนโลยีสร้างแรงจูงใจให้เอกชนลงทุนการวิจัยมากขึ้น เพื่อยกระดับความสามารถในการแข่งขัน โดยให้ผู้ประกอบการที่มีโครงการวิจัยมูลค่าไม่เกิน 3 ล้านบาท สามารถนำรายจ่ายการลงทุนวิจัยและพัฒนาเทคโนโลยี มาหักลดหย่อนภาษีนิติบุคคลได้ 3 เท่า จากเดิม 2 เท่า หรือจะได้รับยกเว้นภาษีนิติบุคคลได้ถึง 300% ของมูลค่าการลงทุนทั้งหมด ระยะเวลา 5 ปี เริ่มขอยื่นใช้สิทธิได้ตั้งแต่วันที่ 1 ก.ย. 2559 
ทั้งนี้ เอกชนดังกล่าวจะต้องได้รับการตรวจประเมินระบบบริหารการวิจัยตามข้อกำหนดที่ได้พัฒนา หรือผ่านการรับรองระบบบริหารวิจัยด้วยตนเอง หรือ Self-Declaration ที่ได้รับการประเมินจากสำนักงานพัฒนาวิทยาศาสตร์และเทคโนโลยีแห่งชาติ หรือหน่วยงานภาครัฐ
นายพิเชฐ ดุรงคเวโรจน์ รมว.วิทยาศาสตร์และเทคโนโลยี กล่าวว่า ตั้งเป้าให้เกิดการลงทุนด้านวิจัยและพัฒนาเทคโนโลยีอย่างน้อย 2% ของผลิตภัณฑ์มวลรวมในประเทศ (จีดีพี) ปี 2564 จากปี 2559 ที่คาดว่าจะลงทุน 0.7% โดยการหักลดหย่อนภาษีเชื่อว่าจะทำให้มีเอกชนลงทุนเพิ่มขึ้นจากปัจจุบันที่เข้าร่วมโครงการแล้ว 300 ราย จำนวน 3,000 โครงการ